En bil med to unge kvinder og tre unge mænd i alderen 16 - 18 år kørte af vejbanen i nat klokken halv et. De unge kom kørende i vestlig retning ad Jyllandsgade i Aars, da føreren mistede herredømmet over bilen ved svinget til Pederstubsvej. Bilen gled af vejbanen, fortsatte op over fortovet og igennem et hegn, inden den endte inde på græsarealet foran Aars Svømmehal og Friluftsbad. Politiet kan konstatere, at føreren ikke var beruset, men det er uvist, hvad årsagen er til solouheldet. - Der kan være flere årsager til, at man mister herredømmet over sin bil. Han kan have kørt for stærkt, men det er der ikke noget, der tyder på lige nu, siger vagtchef ved Nordjyllands Politi, Henrik Beck. Bilen blev beskadiget ved uheldet, men ingen af de unge kom til skade.

Referat:
Fem unge kørte galt i nat i Aars. Den 18-årige chauffør mistede af ukendte årsager herredømmet over bilen og kørte igennem et hegn.